OPINII PRIVIND PROIECTUL DE FEDERALIZARE A REPUBLICII MOLDOVA

 

 

Agenţia de presă "Rompres" - 10 iulie 2002

"Federalizarea Republicii Moldova ar fi o gravă greşeală şi constituirea unei federaţii cu participarea regimului de la Tiraspol ar putea avea consecinţe negative nu numai pentru Moldova, dar şi pentru întreaga Europă", a apreciat preşedintele Comitetului Helsinki pentru drepturile omului de la Chişinău, Ştefan Urâtu. 

"Nu este corectă instituirea unui statut special pentru un regim care s-a instaurat prin puterea armei şi care, pe parcursul a zece ani, a demonstrat că încalcă cele mai elementare drepturi ale omului", a argumentat Ştefan Urâtu, potrivit "Moldpres". În context, acesta a lansat ideea organizării unui referendum în raioanele din stânga Nistrului, pentru a vedea dacă populaţia de acolo doreşte sau nu un statut special pentru Transnistria. 

Mai mulţi analişti politici de la Chişinău au criticat proiectul propus de OSCE, apreciind că acesta recunoaşte din start entitatea teritorială din stânga Nistrului. Proiectul respectiv stipulează că Republica Moldova este un stat de drept, democratic, federal, în care forma de guvernământ este Republica. "Organizarea teritorială a Republicii Moldova include formaţiunile teritorial-statale create, care sunt în drept să aibă Constituţia şi legislaţia lor, însă Constituţia Republicii Moldova şi legile ei au prioritate pe întreg teritoriul ţării", se arată în documentul menţionat. 

Potrivit proiectului, limba de stat va fi "limba moldovenească, ce va funcţiona în baza grafiei latine", dar formaţiunile teritorial-statale sunt în drept să stabilească limbile lor oficiale, care să se întrebuinţeze, alături de limba de stat a Republicii Moldova, în organele puterii, în instituţii şi administraţia locală". 

*

Agenţia de presă "Mediafax" - 11 iulie 2002

Federalizarea pe care se bazează proiectul de acord dintre Republica Moldova şi Transnistria este, de fapt, doar un paravan în spatele căruia se ascund relaţiile compromise dintre Chişinău şi Tiraspol, scrie ziarul "Ţara", citat de BASA-press. 

În opinia editorialistului Petru Bogatu, recentul plan de reglementare a crizei transnistrene este "un tertip menit să mascheze, de fapt, o asociere pe picior de egalitate dintre Chişinău şi Tiraspol". 

În opinia sa, "Transnistria şi Basarabia nu se vor uni, după cum îşi dorea Smirnov. Din contră, Republica Moldova va fi dezintegrată în două sau poate chiar în trei state". După ce va obţine legalizarea şi o Constituţie recunoscută pe plan extern, Transnistria "va putea oricând să iniţieze procedura de separare de Republica Moldova", apreciază analistul. 

Autorul articolului consideră că "singura idee bună care poate fi găsită în controversatul plan de aplanare a crizei transnistrene propus de OSCE la Kiev" este posibila înlocuire a trupelor ruse cu militari proveniţi din ţările membre ale NATO. 

Publicaţia guvernamentală "Moldova suverană" publică pe prima pagină un comentariu al liderului Partidului Social Liberal referitor la planul de la Kiev. O. Serebrian afirmă că soluţia propusă de planul de federalizare în urma căruia s-ar putea constitui maximum patru subiecţi ai federaţiei (Basarabia, Transnistria, Găgăuz Yeri şi Taraclia) este "catastrofal", deoarece "Basarabia, care reprezintă exact 80% din suprafaţa federaţiei, ar avea doar 25% din locuri în Camera superioară a Parlamentului şi orice initiaţivă a părţii basarabene ar putea fi uşor respinsă printr-un consens al celor de la Tiraspol, Comrat şi Taraclia". 

Pe de altă parte, membrii Asociaţiei Primarilor şi Consilierilor Creştin-Democraţi (APCCD) se declară profund îngrijoraţi în legătură cu lansarea proiectului de federalizare a Republicii Moldova. 

Printr-o declaraţie transmisă presei de la Chişinău, APCCD afirmă că "proiectul de acord între Republica Moldova şi Transnistria, promovat de către OSCE la recenta întâlnire de la Kiev, nu se deosebeşte cu nimic de cunoscutul "plan Primakov", care urmărea păstrarea Republicii Moldova în zona de influenţă a Federaţiei Ruse". 

Primarii şi consilierii creştin-democraţi susţin că proiectul "contravine în mod flagrant Constituţiei Republicii Moldova, normelor de drept internaţional, tradiţiilor europene, este o replică dată de Rusia extinderii spre est a NATO şi urmăreşte formarea unei enclave controlate de marea putere nucleară de la răsărit, care caută să şantajeze atât România, cât şi Ucraina (...), creând un precedent extrem de periculos pentru întreaga Europă". 

Potrivit APCCD, "aprobarea şi realizarea acestui proiect ar bloca în mod decisiv orientarea occidentală şi euroatlantică a Chişinăului, şi ar periclita independenţa şi suveranitatea Moldovei". 

Aleşii locali creştin-democraţi fac apel la întreaga populaţie a Republicii Moldova să respingă cu hotărâre planurile de federalizare şi transformare a Moldovei "într-un avanpost al intereselor ruseşti în regiune".

*

 

 

 

 

 

Experimentul federalizării R.Moldova - o pantă periculoasă 

Vladimir Socor 

"Russia and Eurasia rewiev" - Volume 1, Issue 4, 

July 16, 2002 - Jamestown Foundation 

Între 2 şi 3 iulie a.c., în cadrul unei întâlniri în cinci, ambasadorii Rusiei, Ucrainei şi OSCE au înaintat oficial autorităţilor R.Moldova şi ale Republicii separatiste transnistrene un proiect de federalizare a celei dintâi, sub înalta mediere şi garanţie a Moscovei, Kievului şi OSCE. Conţinutul integral al acestuia a fost publicat de ziarele guvernamentale "Nezavisimaia Moldova" şi "Moldova Suverana", la 9 iulie. 

Proiectul se găseşte sub forma unei înţelegeri ce urmează să fie semnată, pe de o parte, de Moldova şi Transnistria, ca părţi cointeresate în procesul de federalizare, şi pe de alta de Rusia, Ucraina şi OSCE, ca mediatori, negociatori şi garanţi de nădejde. Acest grup va arbitra, prin urmare, viitoarele înţelegeri instituţionale şi de securitate ale Moldovei federalizate.

Înţelegerea reprezintă cea mai serioasă propunere de încetare a conflictului dirijat de Moscova, vechi de un deceniu. De-a lungul acestor ani, Rusia şi Transnistria au propus soluţii care să dezmembreze Moldova, astfel încât să dea naştere unui stat cu baze cât de cât legale - am numit aici Transnistria - şi care să perpetueze prezenţa armatei Rusiei în regiune.

Ţara vecină, Ucraina, deşi conştientă de securitatea sa şubredă, cauzată de această prezenţă militară, nu a ridicat nici un deget pentru a rezolva problema în termenii conţinuţi de independenţa şi recunoaşterea pe plan internaţional a Republicii Moldova ca stat. Diplomaţiile occidentale nici nu au ieşit cu propuneri efective, care să pună capăt acestui conflict, nici nu au tras la răspundere repetatele încălcări ale drepturilor omului de către populaţia minoritară din Transnistria. În ceea ce priveşte Moldova, conducerile care s-au perindat pe scena politică de la Chisinau s-au eschivat să apere interesele ţării lor, vizavi de Tiraspol şi Moscova. 

Meritul încheierii unei înţelegeri care să pună capăt acestui conflict îi aparţine, fără îndoială, misiunii OSCE la Chişinău, prezidată de ambasadorul american David Swartz. Acest document este un amestec de interese comune, care încearcă să creeze impresia unei imagini a unităţii. El conţine două părţi distincte: prima se referă la federalizarea R.Moldova, iar a doua, la mecanismul Rusia-Ucraina-OSCE, menit să arbitreze şi să garanteze respectarea înţelegerii. 

Transformarea R.Moldova într-o federaţie este, practic, un proces logic pe fundalul actual al Europei unite. Acest experiment ar putea avea succes, până la urmă. Dar el ar putea, tot atât de bine, da greş, dacă sistemul funcţionării şi securităţii sale - după cum menţionează proiectul - va fi garantat de acest mecanism tripartit şi mai ales dacă trupele ruseşti "pacificatoare" vor primi acordul de staţionare pe mai departe în regiune. 

Documentul prevede că Rusia, Ucraina şi OSCE - anume în aceasta ordine - sunt garanţii şi observatorii care veghează la respectarea documentului, de îndată ce acesta va fi semnat. Conţinutul său îi împuterniceşte, pe deasupra, să medieze orice diferende care ar putea apărea între Moldova şi Transnistria, în perioada de după parafarea documentului. Acesta nu cuprinde, însă, nici un termen-limită până la care forţele armate "pacificatoare" să părăsească regiunea, şi nici nu lasă loc pentru ca alţi membri să adere la grupul tripartit, din care ţările occidentale şi România lipsesc cu desăvârşire. Astfel, această înţelegere va plasa Moldova federalizată sub supravegherea strictă a Rusiei, Ucrainei şi OSCE, lucru care ar reprezenta o soluţie fără precedent şi, în acelaşi timp, anacronică. 

Prima nedreptate există în faptul că deciziile şi acţiunile OSCE ţin de dreptul de veto al Rusiei, care ea însăşi este membră a OSCE. Aşadar, Rusia se bucură de o dublă prezenţă în acest grup tripartit: mai întâi, prin acest drept al sau şi, indirect, prin OSCE. 

A doua nedreptate rezidă în absenţa ţărilor occidentale din grupul de mediatori, lucru inexplicabil până în acest moment. 

A treia constă în orientarea mai mult răsăriteană a acestui grup, care ar putea tăia până şi puţinul elan european care a mai rămas în rândul clasei politice de la Chişinău. 

A patra nedreptate este făcută tot de Rusia, care a participat direct în conflictul armat din Transnistria. Prin urmare, nici acest conflict, nici cele din Abhazia sau Karabakh nu pot fi mediate de o ţară care le-a dat naştere. 

A cincea există în poziţia Ucrainei, care nu a putut ţine niciodată piept Moscovei. Aşadar, politica Kievului a fost întotdeauna pasivă faţă de Moscova. În consecinţă, Kievul nu poate întruchipa imaginea unui oponent real al Rusiei, ţară care îi place să aibă întotdeauna ultimul cuvânt.

A şasea inegalitate constă în excluderea României din grupul de mediatori. Ea a figurat, iniţial, în liste, dar a fost lăsată pe dinafară la insistenţele Rusiei. Mai târziu, aceasta a acceptat includerea Ucrainei, ţară vecină cu R.Moldova, care are o minoritate de 14 procente în această ţară, respectiv 28 de procente în Transnistria. În ciuda acestei alegeri, România tot avea motive să fie parte din acest grup, ţinând cont de faptul că 65% din populaţia R.Moldova şi 41% din cea a Transnistriei vorbesc limba română. Între timp, Rusia, ţara situată la circa 1.000 km de Chişinău şi care, potrivit statisticilor, are o minoritate rusă de 12 procente în Moldova şi 26 procente în Transnistria, şi-a asumat rolul de "naţiune-pacificatoare" şi s-a implicat efectiv în rezolvarea conflictului la masa tratativelor. 

Picătura care umple paharul rezidă în absenţa punctului care să specifice clar ce se va întâmpla cu odioasa conducere de la Tiraspol a lui Igor Smirnov. În cele din urmă, succesul sau eşecul proiectului de federalizare a R.Moldova ţine de trei factori externi: primul - componenţa grupului de mediatori, în care SUA şi ţările europene trebuie neapărat să se implice, al doilea - înlocuirea trupelor "pacificatoare" ruseşti cu forţe armate occidentale, care ar spori credibilitatea în vederea rezolvării conflictului şi al treilea - angajamentul ferm al Occidentului în "evaporarea" forţelor şi serviciilor de securitate din regiune, aservite Moscovei.

Actualii lideri ai Transnistriei sunt cu toţii cetăţeni ruşi şi majoritatea deţin posturi de vârf în ierarhia serviciilor de securitate şi militare din Federaţia Rusă. Preşedintele Vladimir Putin va ajunge în curând la concluzia că astfel de persoane - sovietofili înveteraţi - îi strică imaginea, tot aşa cum o face şi dictatorul belarus Aleksandr Lukasenco. Pentru a nu se discredita în ochii cancelariilor occidentale, V. Putin ar avea ca soluţie scoaterea la pensie a regimului Smirnov şi instalarea unei echipe cu o faţă umană. Însă, cu Smirnov sau o altă echipă numită de Kremlin, o înţelegere asupra federalizării R.Moldova nu va reprezenta nimic altceva decât o federalizare travestită. La rândul lor, electoratul moldovean şi conducerea actuală a R.Moldova par capabili să sancţioneze regimul Smirnov, în cadrul unor alegeri libere, de îndată ce acestea vor putea avea loc în Transnistria.

*

 

O avalanşă de scrisori pe tema Basarabiei

Agenţia "Infopress" -iulie 2002

În raport cu pericolul care planează asupra actualei R.Moldova, majoritatea analiştilor consultaţi de Infopress@Hurmuzachi.ro recomandă demersuri către staff-ul central al OSCE şi reprezentante precum şi către cartierele generale ale ONU, Consiliul Europei şi către Comisia Europeană. 

Argumente de la Chişinău: 

Proiectul federalizării, conceput şi livrat de Kremlin

Potrivit unor informaţii neconfirmate care circulă în mediul politic şi în presa din Chişinău, documentul lansat de ambasadorul OSCE în cadrul consultarilor de la Kiev, prin care reprezentanţii organizaţiei euro-atlantice propuneau federalizarea Moldovei, ar fi fost elaborat exclusiv de"experţi" ruşi, şi plasat reprezentanţilor OSCE direct de către emisarii Rusiei. Ambasadorul Federaţiei Ruse la Chişinău, Pavel Petrovski, ar fi recunoscut, conform informaţiilor citate, că oficialii OSCE "nici nu ştiau cine l-a fabricat". În urmă cu o săptămână, P. Petrovski, proaspăt revenit de la Moscova, ar fi solicitat o întrevedere cu preşedintele moldovean, Vladimir Voronin, special pentru a-i cere şefului statului moldovean susţinerea "de urgenţă" a propunerii proiectului de federalizare conceput de Moscova şi lansat anterior. Cu toate că V. Voronin ar fi avut serioase rezerve faţă de oportunitatea acestui acord, el a cedat în faţa insistenţelor ambasadorului rus. Doua zile mai târziu, la 17 iulie, declaraţia prin care V. Voronin îşi manifesta susţinerea faţă de proiectul fărămiţării statului unitar moldovenesc a fost publicată de presa guvernamentală şi preluată, ulterior, de principalele mass-media din Chişinău.

*

Federalizarea Republicii Moldova

Proiectul OSCE va pune capăt diferendului transnistrean ?

"Timpul" iulie 2002

Recent, a fost dat publicităţii proiectul de soluţionare a conflictului transnistrean, elaborat de OSCE. În opinia reprezentanţilor acestui for internaţional, cea mai reală soluţie de reglementare a diferendului este cea propusă anterior de Rusia, adică federalizarea Republicii Moldova. Pentru că în aceşti zece ani de după războiul de pe Nistru, oficialii de la Chişinău nu au prezentat nici un proiect similar, am solicitat mai multor politicieni şi analişti politici răspunsul la următoarele întrebări:

1) Cât de avantajos pentru Moldova este proiectul de soluţionare a conflictului transnistrean, propus de OSCE?

2) Oficialităţile de la Chişinău ar trebui să accepte acest proiect?

3) Acceptarea proiectului presupune organizarea alegerilor parlamentare anticipate. Care, credeţi, că ar putea fi raportul de forţe în eventualul legislativ bicameral?

Nicolae Chirtoacă, analist politic 

1. Este limpede că guvernanţilor de la Chişinău li se bagă pe gât o variantă simplistă şi rectilinie de federalizare a Republicii Moldova, care nu are nici în clin, nici în mânecă cu principiile de integritate şi de suveranitate ale statului, recunoscute pe plan internaţional. Conceptul OSCE porneşte de la ideea că Republica Moldova este o sumă de imigranţi, care au drepturi egale şi care, la o adică, îşi pot crea un stat comun în baza unui acord acceptat de părţile componente - moldoveni, români, găgăuzi, bulgari, "transnistreni" etc. Citind proiectul propus de David Swarts şi echipa sa, îţi imaginezi că Moldova este o colonie sau un protectorat fără oameni apţi să-şi gestioneze treburile. Documentul, creat de minţile înfierbântate ale făcătorilor de bine de la OSCE, prevede, de fapt, transformarea Republicii într-o sumă de judeţe ("state") cu un grad înalt de independenţă faţă de "centrul federal". Republica Moldova se transformă, astfel, într-o fantomă, iar diferiţi promotori ai intereselor personale îşi vor putea face nestingherit mendrele în detrimentul intereselor naţiunii titulare.

Impostorii de la Tiraspol pot pretinde doar la un statut special de regiune în cadrul Republicii, cu un grad mai înalt de autonomie decât cel al judeţelor. Şi atât. Oricare altă variantă este egală cu încurajarea separatismului, creând precedente primejdioase în spaţiul european.

2. Această variantă americano-rusă de soluţionare a conflictului transnistrean nu poate fi acceptată din simplul motiv că Republica Moldova, indiferent de problemele cu care se confruntă, este o ţară europeană, nu americană. Apoi, mandatul misiunii OSCE în Moldova nu prevede obligativitatea îndeplinirii propunerilor acesteia. Să nu uităm că, pe parcursul anilor, OSCE a avut doar funcţiile unei misiuni de bune oficii şi de supraveghere a procesului din zona de conflict. Chişinăul este în drept să respingă orice iniţiativă ce intră în contradicţie cu interesele noastre naţionale. Pentru a renunţa la propunerile dubioase ale acestor cosmopoliţi este necesară prezentarea propriului proiect de reglementare a conflictului. E ştiut, însă, că actuala guvernare este în criză acută de profesionişti, capabili să negocieze variantele normalizării relaţiilor dintre Chişinău şi Tiraspol.

3. Este prematur să speculăm pe marginea unui alt raport de forţe în noul legislativ. E cert, însă, că Partidul Comunist nu mai poate miza pe suportul politic al unor forţe antinaţionale din estul şi sudul republicii. Găgăuzii şi transnistrenii vor continua să-i voteze pe reprezentanţii lor, şi nu pe moldoveni, indiferent de coloratura politică. Ţinând cont de prăbuşirea dreptei democratice şi reformatoare, precum şi de intenţiile evidente ale stângii de a cocheta cu separatiştii în aşteptarea naivă a unor avantaje electorale, se poate întâmpla ca după comuniştii etatişti şi "pragmatici" în Moldova să vină la putere un amalgam de forţe politice de factură socialistă şi federalistă. Pagubele unei atare guvernări pot fi incomensurabile pentru tânarul stat moldav, aflat în dificila fază de modernizare forţată, impusă din exterior.

 

Oleg Serebrian, preşedintele Partidului Social-Liberal 

1. Cred că este totalmente dezavantajos. Mai bine răbdăm încă 50 de ani decât să acceptăm transnistrizarea Moldovei şi pierderea de facto a suveranităţii şi independenţei naţionale, obţinute acum 11 ani. Înţeleg dorinţa unei părţi a populaţiei băştinaşe din stânga Nistrului, precum şi a ucrainenilor sau a ruşilor din această zonă a Republicii Moldova de a-şi asigura dreptul la autonomie culturală. Nu cred, însă, că aceste lucruri se pot obţine neapărat prin federalizarea ţării noastre. După mine, amicii de la Viena trebuiau să elaboreze un proiect de "statut al regiunii nistrene în componenţa Republicii Moldova", şi nu unul al întregii ţări. Accept ideea ca regiunea nistreană să aibă trei limbi oficiale regionale, constituţie, drapel, imn, stemă, diferite de cele ale Moldovei, însă nu pot accepta ca 1/6 din populaţia Republicii Moldova să decidă soarta altor 5/6. Dacă aceasta este democraţia spre care tindem de zece ani, atunci nu văd care e diferenţa dintre democraţie şi totalitarismul din care venim.

2. Nu. Sper că guvernul va avea suficientă inteligenţă pentru a nu face o asemenea prostie. Actualul proiect al OSCE poate fi acceptat doar ca bază pentru negocierile ulterioare. Oficialităţile de la Chişinău ar trebui să opteze pentru modificări substanţiale în vederea respectării actualei Constituţii a Republicii Moldova.

3. Organizarea unor alegeri anticipate ar fi o catastrofă, un act de "sinucidere colectiv?", poate primul caz din istoria omenirii când un popor va pieri de bună voie din exces de nechibzuinţă.

Anatol Ţăranu, vicepreşedinte al Consiliului Naţional al Partidului Liberal 

1. Proiectul propus de OSCE este unul de lichidare, dar nu de consolidare a Republicii Moldova, care blochează ireversibil orientarea noastră europeană şi euroatlantică. Actuala formulă de negocieri e una greşită. Este anormal ca Rusia şi Ucraina, care sunt membre ale OSCE, să participe la medierea diferendului şi în calitate de state-garant. Cred că proiectul OSCE este unul favorabil îndeosebi Rusiei, ci nu Moldovei. Să nu uităm că OSCE nu a soluţionat, până în prezent, nici un conflict şi că statele-membre nu acceptă fărămiţarea statelor unitare. Experienţa mondială cunoaşte procese de creare a statelor federative prin unirea mai multor teritorii, şi nu prin divizare pe criterii politice (în cazul Transnistriei) sau pe criterii etnice (în cazul Găgăuziei).

2. Nu avem temei juridic, istoric, politic pentru a accepta federalizarea Republicii Moldova. Ideile centrale ale proiectului contravin flagrant normelor de drept internaţional, Constituţiei Moldovei, practicilor europene, tuturor documentelor privind aplanarea diferendului transnistrean, semnate anterior de partea moldovenească şi de reprezentanţii statelor-garante. Corect ar fi ca autorităţile de la Chişinău să convoace alegeri parlamentare şi locale pe ambele maluri ale Nistrului, iar ulterior să identifice opţiunea cetăţenilor Moldovei în cadrul unui referendum legislativ general.

3. E nevoie de cel puţin un an pentru a modifica Constituţia şi de a organiza, respectiv, alegeri parlamentare. Nu cred că încercările de federalizare a Republicii Moldova vor lăsa indiferent electoratul nostru. Suntem noi un popor mioritic, dar nici chiar o turmă de oi.

Dumitru Diacov, preşedintele Partidului Democrat 

1. Soluţia diferendului transnistrean poate fi numai un compromis bilateral, respectându-se principiul integrităţii Republicii şi fără a se permite destrămarea statului. Experţii PD însă nu au reuşit să examineze proiectul OSCE. Trebuie să recunoaştem că acest document conţine şi idei pozitive: controlul asupra frontierei, unificarea sistemului bancar, o singură armată, supremaţia Constituţiei, dar şi unele negative, cum ar fi formarea Camerei Reprezentanţilor. Este nefiresc ca un asemenea acord să conţină prevederi caracteristice Constituţiei: definiţia statului, prerogativele preşedintelui şi ale parlamentului.

2. Evident că nu-l putem accepta cu ochii închişi, dar, totodată, nu trebuie să neglijăm propunerile OSCE, care au fost avizate de către statele-membre ale acestui for, cum ar fi SUA, Franţa, Germania şi Anglia. Consider că nu ar fi logic şi nici în interesul ţării să respingem din start propunerile OSCE, care respectă practica şi tradiţiile europene.

3. În toamnă, în republică ar putea avea loc schimbări atât în plan intern, cât şi în optica oficialităţilor din străinătate asupra Moldovei. Mi-aş dori ca acestea să fie prielnice statului nostru. Mă tem că viitorul legislativ va fi mai mult unul sovietizat decât rusificat. Mă refer, în special, la Camera Reprezentanţilor unde vor fi câte zece legislatori din stânga Nistrului, din Gagauz-Yeri şi din restul teritoriului. E riscant să fac un pronostic al raportului de forţe din viitorul legislativ. Mi-ar plăcea să fie unul democrat, dar intuiesc că va fi unul radical de stânga.

Oazu Nantoi, preşedintele Partidului Social-Democrat 

1. Proiectul propus de OSCE pune cruce pe ideea convieţuirii paşnice a populaţiei de pe întreg teritoriul Republicii Moldova. Federalizarea Moldovei presupune legalizarea şi perpetuarea mentalităţii sovieto-şovine a populaţiei din stânga Nistrului, ai cărei reprezentanţi vor avea drept de veto în parlamentul bicameral. Proiectul OSCE pare ambiguu, în special la capitolul care stabileşte numărul subiecţilor unei eventuale federaţii. Este limpede că, odată cu apariţia acestui proiect, oficialităţile de la Chişinău au pierdut competiţia cu regimul criminal de pe malul stâng al Nistrului.

2. Guvernanţii noştri nu au dreptul să accepte acest document. Potrivit art. 142 din Constituţie, Republica Moldova poate fi federalizată doar în urma unui referendum în acest subiect. Deocamdată, oficialităţile moldoveneşti, în persoana PCRM, sunt obligate să adopte o declaraţie oficială referitoare la acest proiect şi să vină cu propuneri concrete în vederea reîntregirii ţării.

3. Există riscul ca noul parlament bicameral să reprezinte un instrument de blocaj reciproc, continuu, stupid şi istovitor. În această situaţie, nici chiar diminuarea ponderii comuniştilor nu ne va consola.

*

Federalizarea: zarurile încă n-au fost aruncate

Vitalie Ciobanu

"Democraţia", anul II, nr.32 - 23 iulie 2002

Cel mai disputat subiect politic azi la Chişinău este, indubitabil, proiectul acordului de federalizare. În ultimii ani am avut destule teme "fierbinţi" în Basarabia, care au polarizat într-un mod categoric opiniile. De pildă, iniţiativa ex-preşedintelui P. Lucinschi de schimbare a formei de guvernământ, prilej cu care s-a organizat şi un "referendum consultativ", rămas însă fără rezultat. Sau măsurile antidemocratice ale guvernării comuniste, care au provocat recentele manifestaţii de protest de la Chişinău. În toate aceste cazuri, de regulă, linia de demarcaţie între taberele beligerante a fost uşor de trasat: de o parte, autoritarismul, cu iz nomenclaturist, al puterii, de cealaltă parte, valorile democratice apărate de Opoziţie şi de societatea civilă. Noutatea şi dificultatea polemicii în jurul proaspăt lansatei scheme de aplanare a conflictului transnistrean constă în faptul că de data aceasta obişnuitele linii de demarcaţie s-au dizolvat: federalizarea este propusă de OSCE, la sugestia aşa-ziselor ţări-garant, Rusia şi Ucraina, şi susţinută, cel puţin ca bază de discuţii, de către Statele Unite. 

Este, să recunoaştem, destul de bizar ca un document OSCE să copieze masiv articole din constituţia Federaţiei Ruse, iar regimul ilegal de la Tiraspol să fie tratat pe picior de egalitate cu Chişinăul. Această situaţie paradoxală, generând o anumită derută în rândul Opoziţiei şi al societăţii civile din Republica Moldova, este speculată într-un mod ridicol şi primitiv de presa obedientă puterii comuniste, care pozează acum în vajnic apărător al europenităţii şi democratismului. O figuraţie ce nu-i poate înşela decât pe naivi. Dezbaterea proiectului OSCE va continua, de aceea obiecţiile şi criticile exprimate pe marginea acordului de federalizare vor trebui sistematizate, aşezate într-o formulă coerentă, bine ajustate juridic. Un astfel de memoriu se cuvine însoţit obligatoriu de un document cuprinzând viziunea partidelor din Opoziţie şi a experţilor independenţi privind soluţionarea problemei transnistriene - iată o bună ocazie pentru toţi democraţii noştri să-şi pună inteligenţa la contribuţie şi să demonstreze, măcar o dată în 10 ani, că sunt capabili să acţioneze coordonat în numele unui scop comun: salvarea identităţii româneşti şi opţiunii europene în Basarabia. Este important ca această viziune alternativă să existe, cel puţin ca o dovadă a voinţei de a depăşi un blocaj cronicizat, pentru a fi luată în considerare de către organismele internaţionale, şi mai ales la Washington. Regiunea din stânga Nistrului a ridicat mereu de-a lungul istoriei probleme de compatibilitate cu teritoriul interriveran. Transnistria a servit ca trambulină politicii de expansiune a imperialismului sovietic în perioada interbelică şi ca instrument de stalinizare accelerată a Basarabiei după război, întrucât de acolo îşi recruta regimul comunist cadrele cele mai devotate. Înainte de 1991, aşa-zisa "unitate teritorială" a RSS Moldoveneşti era asigurată de limba rusă, de KGB şi de Armata Roşie. După declararea independenţei, Moldovei i-au lipsit resursele necesare, materiale şi intelectuale, pentru a păstra sub controlul său această zonă. Mai mult, lansarea revendicărilor naţionale şi democratice, la începutul anilor ’90, a dus la radicalizarea separatismului transnistrean. În ultimul deceniu, Basarabia şi Transnistria au evoluat în mod diferit. Chiar dacă Moldova traversează o perioadă grea din punct de vedere economic, totuşi între Prut şi Nistru avem un alt mediu, o atmosferă politică mai degajată decât în Transnistria. 

La Chişinău s-a încercat salvarea, fie şi defectuoasă, a aparenţelor democratice. Or, nişte demonstraţii antiguvernamentale, de exemplu, sunt de neimaginat la Tiraspol. Intelectualii, partidele democratice, societatea civilă din dreapta Nistrului "s-au despărţit" de mult de Transnistria, considerând-o nu fără temei o povară, un factor care întârzie evoluţiile democratice şi viitorul european al Republicii Moldova. Dar această despărţire mentală nu a rezolvat problema, ba chiar a perpetuat cercul vicios. Recunoaşterea independenţei Tiraspolului era primejdioasă pentru că ar fi creat un precedent internaţional exploziv şi ar fi declanşat o reacţie în lanţ în interiorul ţării: ar fi urmat găgăuzii, bulgarii, probabil şi rusofonii de la Bălţi. În această situaţie, cea mai bună cale de luptă cu separatismul ar fi fost un ritm mai alert al reformelor şi ridicarea standardului de viaţă între Prut şi Nistru. Dar şansa a fost irosită. Politicienii moldoveni s-au dovedit la fel de neputincioşi şi de iresponsabili în strategiile lor pentru Basarabia, ca şi în privinţa Transnistriei, unde prezenţa militară rusească a ridicat bariere insurmontabile în faţa soluţionării conflictului. Incapabilă să-şi definească identitatea naţională, să opteze decisiv pentru Europa, ajunsă în mâinile unui partid comunist dogmatic, Republicii Moldova i s-a pus pe masă un proiect de "restabilire" a integrităţii sale teritoriale, care reflectă exact condiţia sa umilă în lume. Rusia pare să-şi fi impus punctul de vedere, chiar dacă o mare parte din societatea moldoveană nu acceptă mezalianţa cu regimul lui Igor Smirnov. Confruntată cu posibilitatea extinderii NATO şi a Uniunii Europene până la Prut, Moscova a dorit, prin federalizarea Moldovei, să se asigure că polul de atracţie pe care îl va constitui – aşa sperăm – în viitor România pentru basarabeni nu va mai avea pe cine şi cum să seducă. Guvernul român însuşi este pus momentan într-o situaţie delicată: examenul din toamnă de la Praga este prea important pentru a-i permite vreo mutare imprudentă.

Astfel, în virtutea împrejurărilor, România nu participă la procesul de negocieri în jurul Transnistriei, interesele sale în Republica Moldova sunt ignorate, mai ales că nici un guvern basarabean de după 1994 nu a mai dorit implicarea Bucureştiului în rezolvarea conflictului transnistrean. Mizând totul pe cartea rusească, Chişinăul şi-a îngustat nepermis de mult marja de manevră şi acum culege (culegem!) roadele acestei politici mioape, într-un context internaţional în care priorităţile s-au schimbat. Miercuri, 17 iulie, a venit cu întârziere şi reacţia preşedintelui Voronin, care salută proiectul OSCE şi critică "de sus" Opoziţia: ezitările guvernanţilor comunişti au fost curmate în cele din urmă de "firul scurt" al Kremlinului. Republica Moldova intră într-o nouă spirală imprevizibilă a destinului său colectiv. Ca a câta oară în istorie, supravieţuirea în acest teritoriu rămîne o chestiune strict individuală.

*

Comunismul moldovenesc este socialism plus transnistrizarea întregii ţări

Andrei VOLENTIR, Institutul de Studii Politice şi Relaţii Internaţionale

Recenta lansare a proiectului de federalizare a R.M. a fost ca un duş rece pentru liderii partidelor de opoziţie, pentru mulţi analişti politici, pentru opinia publică în general. Pe mulţi i-a şocat însăşi ideea de federalizare a ţării noastre. O a doua undă de şoc a fost că această iniţiativă vine (cel puţin aşa se pretinde) nu din partea unui oarecare V. Tarlev (de altfel, nu ne-ar mira), I. Stepaniuc sau alţii de teapa lor, ci tocmai din partea OSCE. Ipoteza că dreptul de autor al proiectului de acord ar aparţine anume acestei organizaţii europene devine din ce în ce mai contestată şi mai îndoielnică. 

În ziarele de la Chişinău sunt publicate părerile mai multor lideri de opinie, inclusiv ale unor comentatori politici din ţară şi străinătate, majoritatea lor înclinând spre versiunea că adevăraţii autori ai acestui proiect sunt autorităţile comuniste, ajutate fiind de "fratele mai mare" din răsărit. Drept dovadă este similitudinea dispoziţiilor acordului cu cele din constituţia rusă, în acord fiind evidente calchierile ruseşti, unii termeni fiind folosiţi fără a se ţine seama de realităţile noastre. Astfel, aşa-numita autoadministrare locală stipulată la art.32 nu este altceva decât "mestnoie samoupravlenie", însă în contextul dispoziţiei date este vorba de autonomie locală, principiu consfinţit şi în Constituţie, pe de o parte, şi de organe ale administraţiei publice locale, organe care au menirea să administreze treburile publice şi să înfăptuiască autonomia locală în colectivitate, pe de altă parte. "Experţii" care au elaborat proiectul acordului trebuiau să aibă în vedere faptul că legislaţia Republicii Moldova face distincţie între “autonomia locală” şi “administraţia publică locală”. 

Este de-a dreptul ciudat faptul că OSCE, care a avut întotdeauna un rol mai mult decât simbolic în procesul de negocieri, acum devine ultraactivă. Ceva este la mijloc. Şi acest ceva este anume faptul că proiectul a fost elaborat de unii mentori ai comuniştilor în comun cu semenii lor de la Moscova şi, ca să-i dea credibilitate maximă şi pentru a evita reacţiile nedorite, îl împing pe masa “tratativelor” cu mâna OSCE. 

Aruncând o privire asupra documentului, ajungi uşor la concluzia că acesta de fapt pune mai degrabă bazele unei confederaţii, federaţia realizîndu-se mai târziu, după o "perioadă de tranziţie", perioadă nedefinită de altfel. Chiar în preambulul acordului se vorbeşte despre două părţi egale: Moldova şi Transnistria (?!). R. Moldova arată, prin prisma "acordului", ca o caracatiţă: nu mai ştii care e capul şi care-s tentaculele şi, cel mai important, câte tentacule! Pentru că, deşi definit ca acord între R.Moldova şi Transnistria, documentul oferă posibilitatea apariţiei şi a altor "subiecţi" ai federaţiei. 

La momentul recunoaşterii independenţei R.M., principalul act cu caracter constituţional a fost Declaraţia de independenţă. Aceasta a statornicit caracterul unitar al noului stat. Acest caracter a fost recunoscut o dată cu independenţa statului, inclusiv de către Rusia şi Ucraina, ţări “garante” care acum contestă unitatea R.M., prin urmare, se contestă însuşi Actul de independenţă, implicit independenţa propriu-zisă.

Suveranitatea naţională emană de la popor, prin urmare, numai acesta trebuie să decidă eventualitatea schimbării caracterului unitar al statului în favoarea federaţiei, dar numai prin referendum, şi nicidecum prin reprezentanţii săi în parlament, aşa cum îşi închipuie comuniştii. Această condiţie este impusă chiar de Legea fundamentală. Or, comuniştii nu au legitimitatea nici măcar să discute acest proiect, cu atât mai mult să-l aprobe. Legitimitate nu are nici regimul Smirnov, întrucît este neconstituţional. Mai mult, administraţia lui I. Smirnov este formată din cetăţeni ruşi, ofiţeri ai serviciilor secrete ruseşti. Prin urmare, Rusia, pe lângă implicarea în conflictul armat din 1992 de partea separatiştilor, se mai face părtinitoare în procesul de negocieri, deşi calitatea de mediator şi garant o obligă să fie imparţială. E clar că fără voinţa părţilor, adică a Chişinăului şi a Tiraspolului, acest document nu ajungea în discuţie. Părerea Tiraspolului e clară demult: acesta doreşte federaţie, iar Liţkai chiar o spune pe nume - de la federaţie până la confederaţie este doar un pas. Poziţia Chişinăului însă, până la venirea la putere a comuniştilor, era cel puţin una rezervată. Comuniştii de un an familiarizează opinia publică cu ideea de eventuală federalizare a ţării. Să ne amintim de vorbele lui Mişin, care a sugerat că ideea de federalism nu ar trebui să ne sperie, iar cea de stat unitar este deja depăşită.

Aşa cum am arătat, documentul sus-numit lasă loc de manevră pentru separatism, pentru că se vorbeşte despre mai multe "formaţiuni statale", fără a se preciza câte. Astfel, se creează impresia că Transnistria devine avocatul Găgăuziei şi Taracliei în procesul de federalizare a R.Moldova. Comuniştii, fiind conştienţi de acest lucru, par din ce în ce mai favorabili acestei formule, admiţând practic transnistrizarea Republicii Moldova.

Rusia doreşte conservarea regimului comunist în Republica Moldova, care, totodată, să aibă nuanţa unui regim totalitar şi militarizat, precum este cel din Transnistria. De aceea, ea nu le poate combina decât prin formula unei federaţii, noua entitate statală îmbinând cele două regimuri – Voronin şi Smirnov, ambele slugi ale Moscovei, de altfel. 

Prin acordarea Transnistriei a statutului de subiect al federaţiei, Smirnov îşi va întări puterea şi mai mult. În această perspectivă, am putea fi martori ai unei concurenţe acerbe între cei doi servili ai Moscovei şi, întrucât cel de peste Nistru va fi mai competitiv (având în vedere potenţialul său logistic superior), putem presupune că "acordul" pus în discuţie nu este unul de anexare a Transnistriei la Moldova, ci tocmai invers.

*

Patimi provocate de procesul de federalizare a Republicii Moldova

"Vremea Novostei" - 31 iulie 2002, 

traducere "Mondorama" - 1 august 2002

Reprezentanţi ai Partidului Liberal din Republica Moldova au pichetat recent ambasadele Rusiei şi Ucrainei şi Misiunea Organizaţiei pentru Securitate şi Cooperare în Europa de la Chişinău, sub sloganul "Nu federalizării ţării!", scrie "Vremea Novostei", amintind că un astfel de model de organizare statală a propus la începutul lunii mai, la Kiev, în cadrul reuniunii mediatorilor în conflictul transnistrean, şeful misiunii OSCE în Republica Moldova, David Swartz. Ideea unei uniuni federative a Chişinăului cu Tiraspolul a fost aprobată de delegaţiile rusă şi ucraineană, iar preşedintele Republicii Moldova, Vladimir Voronin, a văzut în aceasta o posibilitate de rezolvare a problemei transnistrene.

Într-o cuvântare rostită în Parlament, preşedintele Vladimir Voronin a cerut opoziţiei să nu respingă din capul locului acest proiect şi să facă propuneri argumentate pe marginea lui, care "să nu păstreze nici măcar urme ale lexicului militarist de la începutul anilor '90". Dar partidele de dreapta n-au plecat urechea la aceste poveţe. Căliţi în lupta împotriva introducerii limbii ruse în şcolile moldoveneşti, radical-naţionaliştii s-au pronunţat împotriva "cârdăşiei cu Moscova şi OSCE", nemulţumiţi fiind de faptul că Transnistria ar putea primi mai multe drepturi decât merită.

Chişinăul şi Tiraspolul discută de mai bine de zece ani despre cum şi-ar putea organiza "casa comună". Transnistria insistă asupra federaţiei, iar Republica Moldova, proclamată prin Constituţie stat unitar, a promis regiunii sale din răsărit numai o "autonomie largă". Un compromis federativ i-ar putea multumi pe toţi, consideră "Vremea Novostei". Autorităţile de la Chişinău au anunţat că sunt gata să considere propunerile OSCE drept document iniţial, în timp ce Tiraspolul este "prelucrat" de americani, care susţin iniţiativa OSCE. Negociatorul special al SUA pentru conflictele din Eurasia, Rudolph Perina, a vizitat anul trecut Tiraspolul de mai bine de zece ori şi a fost primit foarte bine. Săptămâna trecută, Rudolph Perina şi ambasadorul SUA la Chişinău s-au întâlnit, la Viena, cu liderul transnistrean Igor Smirnov, cu care au discutat despre "noi principii conceptuale de construcţie a relaţiilor juridice şi de stat în Republica Moldova şi Transnistria pe baza egalităţii părţilor şi a compromisurilor reciproce".

Semnificativ este faptul că lângă sediul ambasadei SUA de la Chişinău nu s-au organizat mitinguri. Mai mult decât atât, se pare că liberalii au nevoie de "NATO şi de noi state garante", deoarece Rusia şi Ucraina nu le mai convin. Ample acţiuni ale opoziţiei moldovene au fost programate pentru data de 31 august, când în Republica Moldova se sărbătoreşte Ziua Limbii Materne. Organizatorul actiunilor va fi, şi de această dată, Partidul Popular Creştin-Democrat, care a dirijat manifestaţiile tineretului în această primăvară. Liderul PPCD, Iurie Roşca, propune "să-i arate conducerii Revoluţia din Octombrie". Acesta declară că formula federativă propusă de OSCE este "de neacceptat", deoarece ea nu va permite restabilirea integrităţii teritoriale a Republicii Moldova.

PPCD este implicat în conflictul militar din Transnistria, din 1992, subliniază "Vremea Novostei". Liderii săi, care se aflau atunci la conducerea Republicii Moldova, militau pentru o soluţionare în forţă a conflictului, cu toate că, în acea vreme, Tiraspolul nu cerea pentru sine nimic altceva decât posibilitatea de a vorbi în limba rusă şi independenţă economică. La ora actuală, Chişinăul ar fi fost bucuros să onoreze aceste solicitări, însă 12 ani de independenţă au învăţat Transnistria să-şi dorească ceva mai mult. Noua situaţie dictează noi reguli de joc, dar forţele naţionale radicale se fac că nu înţeleg acest lucru.

*

 

Transnistria, Soviet Park

"Liberation"- 1 august 2002, traducere "Mondorama" 3-5 august 2002

Preşedintele său Igor Smirnov, poartă un nume de vodka. "Capitala" sa, Tiraspol, etalează în mod ostentativ statuile lui Lenin şi Casa Sovietelor. 

Dar economia sa este practic monoplizată de "Sheriff", o societate a cărei activitate variază de la magazine de alimentaţie până la petrol, trecând prin televiziune.

Teritoriul reprezintă o mică regiune din estul Moldovei, situată la graniţa cu Ucraina şi care se vrea a fi un stat: Transnistria.

Transnistria - regiunea situată pe malul stâng al Nistrului - face parte din acele teritorii care nu au acceptat formarea statelor naţionale apărute în urma dezintegrării URSS. Atunci când Moldova românofonă s-a declarat independentă de Moscova, în 1991, Transnistria s-a separat de Chişinău, capitala moldovenească.

A urmat un scurt război, care a lăsat o rană adâncă în sufletul moldovenilor şi a înrădăcinat în mod durabil trupele ruse departe de frontierele lor. De atunci, nerecunoscută de nici un stat şi de nici o organizaţie - cu excepţia fraţilor ei din Abhazia sau din Osetia, ei însişi autoproclamaţi - Transnistria trăieşte în afara timpului şi spaţiului.

Amenzi

La postul de gardă care barează intrarea în Tiraspol, la mai puţin de o oră de mers de capitala moldovenescă, vizitatorul primeşte un permis de circutaţie, valabil pentru trei ore. Dacă depăşeşte acest interval, va trebui să plătească o amendă. În mod teoretic, cetăţenii moldoveni circulă în mod liber, pe baza unui simplu control a actelor de identitate. În realitate, confraţii lor sunt adeseori percheziţionaţi şi toate mijloacele sunt bune pentru a aplica amenzi contravenţionale. Căci este necesar, cu orice preţ, să fie umplute casele "statului".

Războiul a lăsat puţine urme: nu ruine, nu tranşee, nici câmpuri de mine. Dar, la intrarea ăn teritoriu, tancuri ruse, cu turelele îndreptate spre Moldova, vin să reamintească existenţa unei "zone de securitate" imprecise.

Pe marginea drumului, panouri imense afişează sloganul: "Unitate cu Rusia". Transnistnia - a cărei populaţie este alcătuită, în majoritate din ruşi şi ucraineni - s-a simţit întotdeauna apropiată de Rusia, cu care ea a împărţit două secole de viaţă comună.

La dezintegrarea URSS, Transnistria a respins politica de realipire la România a primului guvern moldovean independent.

Preţ amiabil

În prezent, visul reunificării a trecut. Dar, cele două părţi nu s-au apropiat totuşi. Mai industrială decât restul Moldovei, Transnistria produce o treime din produsul intern brut, în condiţiile în care reuneşte o şesime din populaţia ţării. Pensiile şi salariile sunt aici mai ridicate. Ea nu poate, aşadar, să fie deloc atrasă de această Moldovă românofonă rurală, sărăcită.

Regiunea beneficiază de energie rusă, la un preţ amiabil, chiar dacă Tiraspolul refuză să se considere îndatorat faţă de Moscova. Totul este binevenit pentru a face comerţ. "Moscova ne datorează bani pentru întreţinerea trupelor sale", afirmă "ministrul" transnistrean al sănătâţii, Ivan Tkatşenko.

Cazărmile Armatei a XIV-a rusă se înalţă în continuare în centrul Chişinăului, de acum înainte pe jumătate goale. Sub presiunea internaţională, Moscova a demobilizat o bună parte din contingentul său, din care soldaţii au rămas adeseori pe loc, şi a promis să evacueze o cantitate de 42.000 de tone de armamente.

Tiraspolul intenţionează să le răscumpere. "Dacă armele sovietice rămase în Ucraina au devenit proprietatea Ucrainei, iar Mig-urile cu baza în Moldova - proprietatea Chişinăului, atunci aceste arme sunt ale noastre", apreciază Ivan Tkatşenko.

Din ce se poate trăi atunci când este vorba de un stat nerecunoscut? Din contrabandă, afirmă preşdintele Moldovei, Vladimir Voronin, care denunţă traficul cu arme fabricate în uzinele transnistrene de armament, moştenite de la fosta URSS, cu a valore estimată la două miliarde de dolari. Material care, se spune, a inundat conflictele, din Balcani până în Orientul Mijlociu.

Pentru a contracara acest trafic, guvernul moldovean a schimbat anul trecut, ştampilele sale vamale, blocând în felul acesta schimburile externe ale Transnistriei. Căci comerţul transnistrean se făcea sub ştampilă moldovenească, dar fără control. Ceea ce dădea rezultate surprinzătoare.

Economistul Alexandru Murzac, expert al guvernului precedent, îşi aminteşte că a constatat, la Bruxelles, că datele Uniunii Europene în legătură cu comerţul exterior moldovean erau net superioare celor stabilite la Chişinău. Îndeosebi în ce priveşte tutunul. Transnistrenii, ar fi - potrivit statisticilor - cei mai mari consumatori de ţigări din lume. De fapt, pachetele importate fără a se achita taxe moldoveneşti ar porni din nou să inunde piaţa neagră.

Familia Smirnov

Tiraspolul strigă în gura mare că este vorba de o calomnie. "Fost director de întreprindere, preşedintele nostru Igor Smimov este unul din aceşti tehnocraţi care au învăţat sa-şi câştige banii prin muncă", se jură I. Tkatşenko, dealtfel medic personal al şefuIui statului autoproclamat.

Dar, familia Smirnov nu poate fi ignorată. Un fiu Smirnov se află la conducerea serviciilor vamale. Un altul gestionează Sheriff, o megaîntreprindere rezultată dintr-un mic lanţ de magazine alimentare, care s-a extins, incluzând staţii de service, telefonie mobilă şi media, cu o companie de distribuţie prin cablu, un canal de televiziune, o staţie radio şi un jurnal. Sheriff a construit, de asemenea, o biserică ortodoxă şi a început lucrările la un stadion imens pentru clubul său de fotbal. Firma respectivă, potrivit lui I. Tkatşenko, constituie în prezent primul contribuabil al statului, furnizor al bugetului, într-o proporţie de 30%. 

*

 

Agenţia de presă "Rompres" - 7 august 2002

Liderul Autoproclamatei Republici Moldoveneşti Nistrene, Igor Smirnov, a reluat declaraţiile de presă privind o posibilă asociere a "statului transnistrean cu Republica Moldova" afirmând că R.Moldova şi Transnistria trebuie să se asocieze, dar numai ca state separate şi independente. 

Igor Smirnov, pentru care proiectul de federalizare a Moldovei în varianta Organizaţiei pentru Securitate şi Cooperare în Europa anunţă pierderea prerogativelor de lider suprem în Transnistria, este sigur ca reprezentanţii SUA şi ai Organizaţiei pentru Securitate si Cooperare în Europa, care au vizitat recent Tiraspolul, împărtăşesc ideea că problema transnistreană nu poate fi soluţionată decât în cadrul Republicii Moldova şi, prin urmare, susţin statalitatea Transnistriei. 

Aceste declaraţii sunt contrazise de ambasadorul SUA la Chişinău, Pamela Hyde Smith, care a afirmat că Washingtonul nu a recunoscut niciodată statalitatea Transnistriei şi că proiectul de acord Chişinău-Tiraspol nu conţine asemenea prevederi. 

Presa din capitala Republicii Moldova reflectă pe larg dezbaterile cu privire la implicaţiile proiectului de acord înaintat luna trecută la Kiev de OSCE. Preşedintele Partidului Social Democrat, Oazu Nanţoi, consideră că federalizarea nu poate fi o măsură luată în cancelarii, ci presupune obligatoriu iniţierea unui referendum care să implice întreaga societate moldovenească. 

Liderul social-democrat afirmă, în interviul publicat de cotidianul guvernamental "Moldova suverană", că este adeptul modului german de federalizare, cu 11 judeţe şi 3 municipii. 

În viziunea Partidului Social Democrat din Moldova proiectul acordului de federalizare este inacceptabil şi nu are nimic în comun cu experienţă democratică europeană. 

Săptămânalul "Democraţia" a publicat un articol semnat de preşedintele Partidului Social Liberal, Oleg Serebrean, care consideră că recenta luare de poziţie a SUA cu privire la Transnistria nu poate schimba punctul de vedere al social-liberalilor în legătură cu federalizarea R.Moldova. 

"Urmărind felul în care SUA au încercat să rezolve alte conflicte în sud-estul Europei şi cunoscând simpatia crescândă de care se bucură modul federal sau cel puţin descentralizat de organizare a statelor atât în America de Nord cât şi în UE, am avut de la început certitudinea că Occidentul va fi favorabil proiectului celor trei mediatori: Rusia, Ucraina şi OSCE. Era foarte clar că americanii vor fi favorabili închiderii cât mai grabnice a acestui ultim conflict deschis din sud-estul european, data fiind apropierea summit-ului NATO de la Praga şi indecizia care domneşte încă în legătură cu admiterea sau respingerea candidaturii României", a afirmat O. Serebrean. 

Fireşte, prezenţa unui dosar conflictual deschis în apropierea frontierelor României, dosar în care rolul de protagonist revine Rusiei, dar în care indirect este interesat şi Bucureştiul, nu putea să scape preocupărilor administraţiei de la Washington. 

Preşedintele Partidului Social Liberal întrevede deja o serie de probleme ce vor apărea după federalizare, cum ar fi denumirea părţii basarabene a Republicii Moldova, care ar trebui să devină cel mai mare subiect federal, problema drapelului federal - posibil prin eliminarea tricolorului şi a imnului de stat actual "Limba noastră" care înlocuieşte imnul "Deşteaptă-te române", modul de funcţionare a unui legislativ bicameral, problema reprezentării disproporţionate în raport cu populaţia Transnistriei şi a Găgăuziei în Camera Superioară, etc. 

Pe acest considerent cei care au elaborat acest proiect ar trebui să-şi dea seama că un aşa-zis proiect de pace prost elaborat poate conţine germenii unui nou conflict care uneori se dovedeşte a fi mai cumplit decât cel precedent, apreciază preşedintele Partidului Social Liberal, Oleg Serebrean. 

Potrivit săptămânalului "Contrafort", fostul ministru moldovean de externe, Iurie Leanca, considera că soluţionarea problemei transnistrene este un obiectiv de durată, acum fiind oportună crearea unor premise favorabile reîntregirii Republicii Moldova, cum ar fi retragerea contingentului militar rus din Transnistria, impunerea unui control internaţional la Nistru şi, nu în ultimul rând, crearea unui model de dezvoltare în Republica Moldova atractiv pentru populaţia din Transnistria.

*

 

Agenţia de presă "Mediafax" - 9 august 2002 

Un referendum privind federalizarea Republicii Moldova, înainte de aplicarea planului OSCE de readucere a Transnistriei în componenţa ţării, ar fi contraproductivă şi absurdă, arată cotidianul rus "Kisiniovskie Novosti", citat de BASA-press. 

În lipsa unui cadru legislativ unic care să înlesnească o supraveghere internaţională pe teritoriul Republicii Moldova, nu vor conta decât părerile liderului transnistrean Igor Smirnov, avertizează ziarul citat. 

"Jurnalul de Chişinău" consideră că "nu există nici o premisă pentru transformarea Republicii Moldova într-o federaţie - nici din punct de vedere istoric, nici geografic, nici etnic, nici politic", iar acordarea unui statut de autonomie pentru transnistreni şi găgăuzi ar fi putut rezolva situaţia. 

Apreciind interesul exprimat de Statele Unite pentru proiectul de federalizare a Republicii Moldova, "Jurnalul de Chişinău" afirmă că acest plan ar putea fi "doar o primă scenă dintr-un scenariu mai amplu". 

"Vecinii noştri - România şi Ucraina - se pretează mult mai bine conceptului de stat federativ, dar ei se opun, deocamdată, vehement acestei idei", afirmă editorialistul ziarului, care avertizează că, în urma federalizării, moldovenii se vor confrunta cu deznaţionalizarea şi rusificarea. 

Cotidianul "Ţara" afirmă că sprijinul acordat de Statele Unite planului de federalizare este justificat în condiţiile în care nu există un plan mai realist şi mai rezonabil de reglementare a conflictului transnistrean. Editorialistul ziarului consideră că Occidentul încearcă să forţeze procesul de negocieri, pentru a evita crearea unei noi enclave ruse, de tipul Kaliningradului, chiar la graniţele Alianţei Nord-Atlantice. 

"Acum câţiva ani, federalizarea era considerată o soluţie promiţătoare de unii politicieni din Marea Britanie. Se spera că ea ar putea fi un remediu pentru normalizarea situaţiei din Irlanda de Nord. Până la urmă s-a renunţat la această idee" scrie editorialistul de la "Ţara", care subliniază că şi preşedintele rus, Vladimir Putin, se teme de o unificare a Rusiei cu Belarus pe criterii federale. 

"Ţara" adaugă că readucerea Transnistriei în componenţa Republicii Moldova prin federalizare va duce la "erodarea ireversibilă a identităţii româneşti şi a vocaţiei europene a locuitorilor de pe malul drept al Prutului". 

În aceste condiţii, comentatorul pledează pentru "un mariaj de probă" sau o "joncţiune" după modelul Serbia-Muntenegru.

*

Sfârşit de vară fierbinte la Chişinău

Comuniştii acceptă federalizarea Moldovei

"Cotidianul" 12-18 august 2002

Sfârşitul acestei veri se anunţă extrem de fierbinte la Chişinău, din punct de vedere politic. Asa cum se anticipa, Guvernul de la Chişinău susţine proiectul propus de mediatori în problema transnistreană, care prevede federalizarea Republicii Moldova. Aceasta informaţie a fost făcută publică de premierul Vasile Tarlev. 

V. Tarlev a afirmat că propunerea formulată de OSCE, Rusia şi Ucraina este foarte importantă şi beneficiază de sprijinul Guvernului. El a apreciat că proiectul de acord trebuie acceptat ca bază de negocieri, urmând să mai sufere unele modificări, dar nu a precizat ce amendamente intenţionează să propună Executivul. În discursul de închidere a sesiunii de vară a Parlamentului, preşedintele Vladimir Voronin le-a cerut adversarilor acestui proiect să nu respingă din start propunerea şi să considere documentul drept o şansă de reîntregire a Republicii Moldova. Publicarea proiectului de acord a provocat controverse aprinse la Chişinău, unde adversarii ideii de federalizare susţin că adoptarea unui astfel de proiect va aduce o atingere gravă statalităţii Republicii Moldova, în timp ce adepţii săi consideră că este vorba despre unica şansă de a obţine reintregirea teritorială.

Opoziţia anunţă proteste de amploare pe 31 august

După manifestaţia-maraton din primavară, când principalul partid de opoziţie, PPCD, şi organizaţiile civice au apărat în Piaţa Marii Adunări Naţionale poziţia învăţământului în limba română, a Istoriei României şi au reuşit să împiedice revenirea la vechea împărţire administrativă de tip sovietic a teritoriului, pe 31 august, în acelaşi loc, va fi serbată Ziua Naţională a Limbii Române. 

Cu ocazia acestei manifestări, care se anunţă a fi de amploare şi de care guvernanţii comunişti se tem foarte mult, conducerea PPCD va prezenta stadiul îndeplinirii punctelor din Rezoluţia APCE referitoare la Moldova. Printre acestea se numără independenţa posturilor publice de radio şi televiziune, obiecţiile privind introducerea în şcoli a limbii şi literaturii moldoveneşti şi a Istoriei Moldovei, elucidarea cazului dispariţiei deputatului Vlad Cubreacov. Nu în ultimul rând, PPCD îşi va reitera protestul faţă de proiectul de federalizare a Republicii Moldova. Deşi mai sunt două săptămâni până la această manifestare, guvernanţii au început să-şi schiţeze un plan care să împiedice transformarea acţiunii într-o revoltă de masă. Forţele de ordine din Chişinău vor fi suplimentate cu contingente aduse din provincie, s-a interzis participarea elevilor la miting, iar ameninţările curg în cascadă.

*

 

Agenţia de ştiri "INTERLIC" - 20 august 2002 

Opoziţia transnistreană a prezentat varianta proprie a proiectului Acordului “Cu privire la reglementarea totală şi definitivă a relaţiilor între Republica Moldova şi RMN în edificarea statului federal comun Moldova”.

Partidul “Narodovlastie”, mişcările “Vlasti – narodu! Za soţialinuiu spravedlivosti!” şi “Leninskii komsomol” aprobă iniţiativele de la Kiev, dar consideră că varianta, propusă de mediatori, necesită o definitivare substanţială.

Opoziţia atrage atenţia asupra faptului că în documentul de la Kiev nu este reflectată chestiunea privind oficializarea limbii ruse şi nu există garanţii ale retragerii libere a RMN din statul comun în caz de modificare a statutului juridic internaţional al Moldovei, nu este soluţionată problema dublei cetăţenii.

În varianta proprie, publicată în ziarul “Glas naroda”, opoziţia stipulează aceste momente. Ea propune de asemenea structura Parlamentului cu două camere al statului federal comun, care constă din Camera legislatorilor şi Camera reprezentanţilor. Pentru elaborarea simbolurilor şi Constituţiei statului comun, opoziţia propune crearea unui consiliu special de stat căruia îi acordă pentru activitate 6 luni. Proiectul constituţiei comune se propune să fie analizat la referendumul întregului popor al subiectelor federaţiei.

Autorii proiectului consideră că statul comun trebuie să fie demilitarizat, să dispună de garanţii internaţionale de securitate din partea Rusiei, Ucrainei şi OSCE, să se menţină forţele de pacificare ale Rusiei. Pe parcursul unui an se propune implementarea valutei unice.

În caz de disensiuni între subiectele statului federativ, ele vor avea dreptul să apeleze după consultări şi mediere la ţările garante şi OSCE.

V. Voronin, încântat de planul fărămiţării Basarabiei

Preşedintele Moldovei crede că federalizarea înseamnă unificare

Într-un discurs dat publicităţii, preşedintele Republicii Moldova, generalul KGB Vladimir Voronin, a salutat proiectul de federalizare a Basarabiei, propus de către OSCE. În mesajul său, preşedintele regimului comunist de la Chişinău, apreciază, deosebit de optimist, că federalizarea Moldovei este sinonimă unificării pacifiste a regiunilor Basarabiei. "Întâlnirea de la Kiev a creat o atmosferă realistă, favorabilă realizării practice a procesului de unificare, proces atât de complex şi de dureros. Planul de integrare a statului nostru va intra, probabil, pentru totdeauna în istoria acestui secol", considera V. Voronin, în mesajul adresat populaţiei.

Potrivit liderului filo-rus, proiectul federalizării nu este destinat realizării unui "divorţ civilizat" al părţilor, ci reprezintă un plan care uneşte părţile, "care soluţionează conflictul, care pune bazele unor forme aprobate şi verificate de istorie ale unei posibile organizări statale". Cu toate că Opoziţia de la Chişinău a criticat ferm posibilitatea federalizării, V. Voronin susţine că proiectul propus de OSCE nu lezează nici una din părţi. Singura modalitate constructivă de ieşire dintr-un impas politic cronicizat este modelul unificării neconflictuale şi necondiţionate a Republicii Moldova, a cetăţenilor ei, a resurselor ei economice, crearea unui stat care ar aparţine în egală măsură locuitorilor de pe ambele maluri ale Nistrului, conchide V. Voronin. 

*

 

Seria de experimente ale Kremlinului în Republica Moldova pare să fi atins apogeul

Reţeta iugoslavă pentru Basarabia

Biblioteca Consiliului Mondial Român - sursa Internet - august 2002

Proiectul de federalizare a Basarabiei reprezintă o formulă de lichidare a actualului statut al Republicii Moldova, de renunţare la caracterul unitar şi indivizibil al teritoriului acestui stat, a apreciat preşedintele Partidului Popular Creştin-Democrat (PPCD) din Republica Moldova, Iurie Roşca. Liderul creştin-democraţilor din Moldova a criticat deosebit de dur proiectul de fărâmiţare a Republicii, cu ocazia participării la lucrările Universităţii de Vară - 2002, şcoala de vară organizată în Basarabia de către formaţiunea de tineret a PPCD - Noua Generaţie, în colaborare cu Fundaţia pentru Democraţie Creştină. "Aplicarea proiectului de federalizare a Moldovei va avea ca şi consecinţe iugoslavizarea Basarabiei şi o destabilizare a situaţiei politice şi a întregii realităţi din regiune, pe termen imediat şi pe termen lung", a apreciat I. Roşca. "Practic, prin includerea Transnistriei, alături de Moldova de până la Nistru, într-un sistem federal, va fi accentuată extrem de puternic discriminarea populaţiei româneşti din întreaga Basarabie. Implementarea unei federaţii în actuala Republica Moldova va provoca un dezastru, deoarece va avea ca efect şi apariţia aşa-zişilor "refugiaţi interni" şi va provoca epurări etnice în Basarabia, prin faptul că ruşii din Basarabia se vor refugia în Transnistria, în urma avantajelor autonomiei pe care o va primi Administraţia filo-rusă de la Tiraspol. De cealaltă parte, românii din Transnistria vor migra, artificial, în Republica Moldova, deci va avea loc o subtilă epurare etnică", a subliniat I. Roşca.

Protestele stradale, din nou în grafic

"În cele din urmă, am putea relua protestele stradale pentru anularea impunerii unei federaţii în Basarabia", a precizat liderul creştin-democrat. Propunerea de federalizare a Basarabiei este inacceptabilă pentru creştin-democraţi şi datorită faptului că proiectul încalcă flagrant criteriul etnic, cu toate ca acest principiu este considerat leit-motivul întregii propuneri prin care se încearcă federalizarea actualului stat moldovenesc: astfel, liderul opoziţiei pro-româneşti din Republica Moldova a criticat dur incorectitudinea acordării Transnistriei separatiste a unui statut federal într-un sistem alături de Republica Moldova, deoarece ar fi o aberaţie ca populaţia rusă din Transnistria, de ordinul a aproximativ 100.000 de locuitori, să aibă aceleaşi drepturi şi putere de decizie cu populaţia românească din Basarabia, care însumează cel puţin 3,5 milioane de locuitori de origine şi etnie română. "Nicăieri în lume nu se realizează o egalare atât de discrepantă a drepturilor", a evidenţiat I. Roşca. "Operaţiunea de federalizare va avea ca efect segregarea şi ghetto-izarea etnicilor români şi a diverselor etnii, în special în favoarea uneia singure, cea rusă", a mai apreciat el.

În Transnistria există 71 de localităţi, dintre care 56 sunt pur româneşti, locuite în majoritate zdrobitoare de români. "Şi? Ce faci cu cele 56 de localităţi? Le declari ruseşti?" a subliniat I. Roşca absurditatea şi lipsa de "fezabilitate" a proiectului de federalizare. "Românii din aceste localităţi sunt într-un mare pericol, în cazul federalizării Basarabiei, deoarece ei ar fi reprezentaţi doar de liderii rusofoni. Chiar şi în prezent, în Transnistria studiază aproximativ 55.000 de copii sau tineri români, forţaţi să înveţe în limba rusă", a precizat I. Roşca.

Ca măsuri pentru stoparea intenţiei de federalizare - fărămiţare a Republicii Moldova, liderul creştin-democrat a propus demilitarizarea zonei separatiste transnistrene, prin retragerea trupelor ruseşti şi a formaţiunilor paramilitare, eliminarea echipei conduse de Igor Smirnov, deoarece aceştia, desigur, nu reprezintă populaţia din regiune. "Ultima măsură pentru normalizarea relaţiilor dintre Chişinau şi Tiraspol, în afara proiectului artificial de federalizare, trebuie să fie organizarea de alegeri locale corecte în Transnistria", a propus I. Rosca. 

La lucrările Universităţii de Vară au participat, timp de trei săptămâni, mai mult de 200 de tineri basarabeni, membri ai organizaţiei de tineret a PPCD-Noua Generaţie. Seminariile au avut loc într-un cadru informal, pe iarba de pe malul Nistrului, tinerii moldoveni beneficiind de prezenţa unor intelectuali şi oameni politici din stânga şi dreapta Prutului. La seminarii, care, după expunerea principală de idei a vorbitorului, se transformau în aprigi dezbateri, au participat, printre alţii, Iurie Roşca, Vlad Cubreacov, Ignacio Ibarra, preşedintele uneia dintre cele mai importante societăţi străine care activează în Republica Moldova, "Union Fenosa", precum şi creştin-democratul german Norbart Neuhaus, membru al Uniunii Creştin-Democrate din Germania (CDU). Invitaţii din România au fost sociologul Dan Dungaciu, lector la Universitatea din Bucureşti, şi Iulian Chifu, cadru didactic la SNSPA Bucuresti.

*

 

V. Voronin a informat SUA despre intenţia de federalizare a Moldovei

"Monitorul" august 2002

Preşedintele Republicii Moldova, Vladimir Voronin, s-a întâlnit cu ambasadorul SUA la Chişinău, Pamela Hyde Smith pentru a discuta proiectul propus recent de OSCE care prevede federalizarea Moldovei. Potrivit declaraţiilor oficialilor de la Moscova şi Kiev, proiectul de acord a fost elaborat de OSCE cu concursul larg al Ucrainei şi Rusiei. 

Într-un discurs rostit recent în parlamentul de la Chişinău, V. Voronin a afirmat că planul de federalizare a Republicii Moldova inaintat de OSCE reprezinta şansa de reunificare a statului Republica Moldova.

Opinii:

Reprezentanţii puterii

Victor Stepaniuk, liderul PCRM 

Proiectul propus de OSCE reprezintă un test pentru elita politică din R.Moldova, dar şi o variantă de compromis de care părţile s-ar putea conduce în procesul de negocieri. Multe din prevederile acestui document reprezintă puncte de vedere împărtăşite de partidul nostru. Există, însă, şi unele puncte discutabile, care vor fi soluţionate la următoarele runde de negocieri. Liderii de la Tiraspol ar trebui să accepte negocierile în baza acestui proiect.

Dumitru Braghiş, liderul "Alianţei Braghi?" 

E un proiect nou, la baza căruia stau o parte din prevederile Constituţiei SUA. Cred că documentul OSCE trebuie acceptat de către autorităţile noastre, cu anumite modificări. Este necesar să ne aşezăm la masa de tratative. După mine, federalizarea ar fi o soluţie. Cel mai mult contează, de fapt, atribuţiile sau drepturile subiecţilor federaţiei. 

Iurie Roşca, liderul PPCD 

Proiectul reprezintă o replică a Rusiei la extinderea NATO în această zonă. Adevăraţii autori ai documentului rămân, deocamdată, necunoscuţi. Poziţia moderată a misiunii OSCE la Chişinău poate fi interpretată şi ca o cedare de moment a Occidentului în faţa Rusiei.

Virgiliu Andreev, purtătorul de cuvânt al preşedintelui Vladimir Voronin 

Preşedintele, deocamdată, nu se poate pronunţa asupra proiectului propus de OSCE. Este nevoie de timp pentru a examina detaliat toate avantajele şi dezavantajele documentului.

Vasile Tarlev, prim-ministru 

Este prematur să comentez acest proiect, dar mă bucur că, în sfârşit, avem în faţă un document adoptat şi acceptat de către statele garante, care merită atenţia cuvenită.

*

 

 

 

 

 

 

Problema federalizării Republicii Moldova, o întâmplare, o necesitate, un truc?

Smirnovizarea Chişinaului şi Transnistrizarea Basarabiei

"Acordul Primakov" înseamnă recunoaşterea oficială a statutului de vasalitate a Republicii Moldova faţă de Moscova

Dr. Vasile V. Trif

"Cotidianul" 4-10 septembrie 2002 

În această perioadă de început de toamnă, Basarabia toată e în fierbere căci, aşa cum se ştie, acum se joacă pe cartea federalizării şi de la Chişinău, şi de la Tiraspol, şi de la Moscova. Opiniile sunt extrem de diferite, pentru unii problema fiind depăşită, pentru alţii abia acum începe serios să devină o problemă. Pentru românii de pe malul stâng al Prutului ea este însă o realitate dureroasă. De aici, de la Bucureşti, am încercat în repetate rânduri să explicăm ce înseamnă bun şi rău în "federalizarea" Republicii Moldova, însă niciodată o opinie de aici, de la depărtare, nu va putea fi mai complexă, mai documentată, mai în concordanţă cu realitatea ca aceea a unui basarabean, direct implicat, emoţional şi profesional, într-o atare nebunie. De aceea am selectat un editorial aparut în cotidianul "Flux", de la Chişinău, semnat de directorul acestuia, Constantin Tanase. 

"Astăzi Republica Moldova este pusă în faţa unui fapt împlinit: după zece ani de "negocieri", am pierdut Transnistria. În aceşti ani Chişinăul a făcut jocul Moscovei, creând situaţia când Transnistria poate fi "recuperată" printr-o "soluţie" propusă tot de Moscova - crearea aşa-zisului "stat comun Republica Moldova".

Dacă acceptăm "soluţia" Moscovei, facem ultimul pas în direcţia lichidării definitive a independenţei politice a Republicii Moldova. "Acordul Primakov" înseamnă recunoaşterea oficială a statutului de vasalitate a Republicii Moldova faţă de Moscova. În acest caz capitala va trebui mutată la Tiraspol sau la Dubăsari, precum propunea Mircea Druc. "Recuperarea" pe cale armată a Transnistriei e un banc de la festivalul de umor negru - chiar dacă Europa ne-ar da voie, nu se va găsi nici un basarabean care, "la arme cu frunze şi flori", ar dori s-o pornească spre Nistru. S-au mai pornit o dată... 

"Recuperarea" pe cale paşnică înseamnă acceptarea "Proiectului Primakov" şi demararea pe tot frontul a procesului de TRANSNISTRIZARE a Republica Moldova. Transnistrizarea va însemna: modificarea Constituţiei Republicii Moldova în direcţia dorită de Moscova, schimbarea structurii parlamentului în care ponderea va fi de partea comuniştilor de la Chişinău şi a ruşilor de la Tiraspol, alegeri parlamentare anticipate etc. - adică intrăm într-un balamuc politic din care nu vom mai ieşi. Şi chiar dacă vom ieşi, ne vom alege cu gaura de la covrigul lui Smirnov, pentru ca Tiraspolul (Moscova) nu va ceda nimic Chişinăului. 

De zece ani Chişinăul "rezolvă problema Transnistriei" şi a "rezolvat-o" - Transnistria s-a constituit ca stat. Toata lumea a înţeles aceasta, numai conducerea de la Chişinău se preface că nu înţelege. Acum, se impune, de urgenţă, să rezolvăm problema Republica Moldova. Dar cum? Ruşii nu vor pleca niciodată din Transnistria. Americanii nu vor bombarda niciodată Tiraspolul, cum au bombardat Belgradul; ei mai degrabă vor bombarda Chişinăul. Republica Moldova nu are vecini-aliaţi. Ucraina şi Romania nu vor trage măcar un foc de armă în apărarea noastră. 

Probleme fără soluţie însă nu există. Kutuzov i-a cedat lui Napoleon Moscova, ca să salveze Rusia. Noi trebuie să punem de urgenţă frontierele pe Nistru, fără însă a ceda ruşilor Transnistria: respingem "Acordul Primakov", iar parlamentul adoptă o hotărâre prin care declară Transnistria teritoriu naţional al Republicii Moldova, OCUPAT DE RUŞI. Şi începe negocierile - dar cu ALŢI oameni şi de pe ALTE POZIŢII. Avem noi însă ALŢI OAMENI şi ALTE POZIŢII? Asta-i întrebarea. Şi povestea amară a Ardealului nostru..." 

 

Agenţia de presă "Rompres" - 11 septembrie 2002

"Guvernul Statelor Unite ale Americii va sprijini în continuare eforturile OSCE şi ale mediatorilor în vederea asigurării integrităţii teritoriale a Republicii Moldova şi a rezolvării paşnice a conflictului transnistrean", a declarat ambasadorul SUA la Chişinău, Pamela Hyde Smith. 

Aceste declaraţii au fost făcute la Chişinău, în deschiderea oficială a Conferinţei internaţionale "11 septembrie 2001: Noul concept de securitate internaţională". 

Diplomata americană a menţionat că administraţia SUA este de părere că documentul propus de mediatori în luna iulie a.c. la Kiev, ce prevede federalizarea Republicii Moldova, a constituit o evoluţie pozitivă în soluţionarea problemei transnistrene. 

"Moldova este o naţiune tânară, cu o istorie lungă. De secole, dumneavoastră v-aţi aflat la răscrucea mişcărilor marilor puteri şi a evenimentelor internaţionale, în acest context, guvernul SUA pledând pentru rezolvarea paşnică a conflictului transnistrean", a relevat Pamela Hyde Smith. 

Totodată, ambasadorul american a menţionat că, în vederea soluţionarii definitive a problemei transnistrene, "mai rămâne mult de făcut". 

